**Ο Σταυρός του Νότου** είναι ο έβδομος προσωπικός δίσκος του Θάνου Μικρούτσικου, σε ποίηση Νίκου Καββαδία, που κυκλοφόρησε τον Οκτώβριο του 1979 από τη Lyra. Θεωρείται ένας από τους πιο σημαντικούς δίσκους της ελληνικής δισκογραφίας, καθώς και ο δίσκος που έκανε γνωστό τον ποιητή στο ευρύ κοινό.

Πούλησε μέσα σε λίγους μήνες περισσότερα από 50.000 αντίτυπα, ενώ μέχρι σήμερα ο συνολικός αριθμός πωλήσεων μαζί με τις επανεκδόσεις θεωρείται ότι ξεπερνά τα δύο εκατομμύρια.

Ιστορία
-------

Το 1977 ο κινηματογραφικός παραγωγός Γιώργος Παπαλιός αποφάσισε να δημιουργήσει την τηλεοπτική σειρά «Πορεία 090», που πραγματευόταν τις περιπέτειες των μελών του πληρώματος του φορτηγού πλοίου *Αργώ* και το μακρινό τους ταξίδι από την Πύλο έως και την Ιαπωνία. Τη σκηνοθεσία, καθώς και το σενάριο, ανέλαβε ο Τάσος Ψαρράς, ενώ το καστ αποτελούνταν από μεγάλους ηθοποιούς, όπως η Αιμιλία Υψηλάντη, ο Βασίλης Τσάγκλος, η Δώρα Σιτζάνη, ο Δημήτρης Παπαμιχαήλ κ.α.. Οι συντελεστές πρότειναν στον Μικρούτσικο να γράψει τη μουσική, και αυτός αντιπρότεινε να μελοποιήσει ορισμένα ποιήματα του Καββαδία, όπως και έγινε. "Συμφώνησαν και έγραψα επτά τραγούδια για τη σειρά. Αυτά τα τραγούδια τα μελοποίησα σε επτά νύχτες - όχι διαδοχικές. Τα τραγούδια ακούγονται κάθε εβδομάδα στο σίριαλ, αλλά δεν κάνουν κάποια ιδιαίτερη αίσθηση" αφηγείται αργότερα ο συνθέτης. Η σειρά προβλήθηκε μια και μοναδική φορά, το 1980, από την ΥΕΝΕΔ.

Ο Μικρούτσικος συνέχισε να μελοποιεί στίχους του ποιητή, ώσπου έγραψε συνολικά έντεκα τραγούδια, τα οποία ερμήνευσαν στο δίσκο ο Γιάννης Κούτρας, η Αιμιλία Σαρρή και ο νεαρός τότε Βασίλης Παπακωνσταντίνου.

Ο Αλέκος Πατσιφάς της Lyra πίστευε ότι ο δίσκος θα είναι εμπορική αποτυχία, λέγοντας στον Μικρούτσικο ότι «Δεν θα πουλήσεις ούτε δυο χιλιάδες δίσκους», σε μια εποχή που οι δίσκοι έφταναν νούμερα όπως 200 χιλιάδες, ωστόσο δέχτηκε την κυκλοφορία σαν δώρο προς τον συνθέτη.

Οι κριτικές στον Τύπο της εποχής ήταν αρνητικές, ακόμα και από όσους είχαν εκφραστεί θετικά για τους προηγούμενους δίσκους του Μικρούτσικου. Είναι ενδεικτικό ότι ακόμα και ο αδερφός του συνθέτη, Ανδρέας Μικρούτσικος, έγραψε με ψευδώνυμο αρνητική κριτική σε μουσικό περιοδικό, σημειώνοντας ότι «Ο δίσκος θα έπρεπε να συνοδεύεται και από λεξικό άγνωστων λέξεων, γιατί υπάρχουν περισσότερες από εβδομήντα άγνωστες λέξεις σε έντεκα τραγούδια''».

Λίστα Τραγουδιών
----------------

Όλοι οι στίχοι είναι από Νίκος Καββαδίας, όλη η μουσική είναι από Θάνος Μικρούτσικος.

| *Ο Σταυρός του Νότου* track listing |
| --- |
| Αρ. | Tίτλος | Διάρκεια |
| 1. | "Kuro Siwo" (Γιάννης Κούτρας) | 2:29 |
| 2. | "Θεσσαλονίκη" (Γιάννης Κούτρας) | 2:54 |
| 3. | "Σταυρός Του Νότου" (Αιμιλία Σαρρή) | 4:50 |
| 4. | "Ένα Μαχαίρι" (Βασίλης Παπακωνσταντίνου) | 4:08 |
| 5. | "Γυναίκα" (Γιάννης Κούτρας) | 6:10 |
| 6. | "Ένας Νέγρος Θερμαστής Από Το Τζιμπουτί" (Βασίλης Παπακωνσταντίνου) | 5:13 |
| 7. | "Federico Garcia Lorca" (Γιάννης Κούτρας) | 3:16 |
| 8. | "Αρμίδα" (Γιάννης Κούτρας) | 1:41 |
| 9. | "Cambay's Water" (Γιάννης Κούτρας) | 3:59 |
| 10. | "Εσμεράλδα" (Γιάννης Κούτρας) | 2:41 |
| 11. | "Πικρία" (Γιάννης Κούτρας) | 3:16 |
| **Συν. διάρκεια:** | **41:05** |

Παραπομπές
----------

1. ↑  «Θάνος Μικρούτσικος\*, Νίκος Καββαδίας, Γιάννης Κούτρας, Αιμιλία Σαρρή, Βασίλης Παπακωνσταντίνου – Ο Σταυρός Του Νότου».
2. ↑  «Θάνος Μικρούτσικος: Η ιστορία του Σταυρού του Νότου [video]». *The TOC*. 29 Δεκεμβρίου 2019. Ανακτήθηκε στις 21 Μαρτίου 2024.
3. ↑  D58, Άαβας / (Κυριακή 5 Ιανουαρίου 2020). «ΔΙΣΚΟΒΟΛΟΣ: Θάνος Μικρούτσικος, Νίκος Καββαδίας: Ο Σταυρός του Νότου (1979)». *ΔΙΣΚΟΒΟΛΟΣ*. Ανακτήθηκε στις 2024-03-21.  Ελέγξτε τις τιμές ημερομηνίας στο: `|ημερομηνία=` (βοήθεια)
4. ↑  «Θάνος Μικρούτσικος: Η ιστορία του Σταυρού του Νότου [video]». *The TOC*. 29 Δεκεμβρίου 2019. Ανακτήθηκε στις 21 Μαρτίου 2024.
5. ↑  «Θ. Μικρούτσικος: Η τέχνη είναι η ψυχή του ανθρώπου, χωρίς αυτήν γινόμαστε βάρβαροι!». *www.mixgrill.gr*. Ανακτήθηκε στις 21 Μαρτίου 2024.
6. ↑   *Θάνος Μικρούτσικος: Χόρεψε πάνω στο φτερό του καρχαρία*, ανακτήθηκε στις 2024-03-21
7. ↑  «Ο Νίκος Καββαδίας, ο Γιώργος Σεφέρης και τα κορίτσια των μπορντέλων - OIafaq». *olafaq.gr* (στα Αγγλικά). 11 Ιανουαρίου 2023. Ανακτήθηκε στις 21 Μαρτίου 2024.
8. ↑  dinfo (1 Νοεμβρίου 2023). ««Ο Σταυρός του Νότου»: Η ιστορία του θρυλικού δίσκου που όλοι πίστευαν ότι θα είναι σίγουρη αποτυχία». Ανακτήθηκε στις 21 Μαρτίου 2024.
9. ↑  Ευσταθιάδης, Δημήτρης (4 Σεπτεμβρίου 2022). «Σταυρός του Νότου: Ένα διαμάντι της ελληνικής δισκογραφίας». *Pillowfights.gr*. Ανακτήθηκε στις 21 Μαρτίου 2024.
10. ↑  Ιωάννου, Οδυσσέας (2 Ιανουαρίου 2016). *Ο Θάνος κι ο Μικρούτσικος. Μια αυτοβιογραφία μέσα από 24 συναντήσεις*. Patakis. ISBN 978-960-16-4462-2.
11. ↑  dinfo (1 Νοεμβρίου 2023). ««Ο Σταυρός του Νότου»: Η ιστορία του θρυλικού δίσκου που όλοι πίστευαν ότι θα είναι σίγουρη αποτυχία». Ανακτήθηκε στις 21 Μαρτίου 2024.
12. ↑  «Eνας δίσκος, μια ιστορία:1979 «Ο Σταυρός του Νότου»». *ΤΑ ΝΕΑ*. 13 Αυγούστου 2013. Ανακτήθηκε στις 21 Μαρτίου 2024.
13. ↑  IEFIMERIDA.GR, NEWSROOM (28 Δεκεμβρίου 2019). «Θάνος Μικρούτσικος: Η ιστορία του θρυλικού δίσκου «Ο Σταυρός του Νότου» που όλοι έλεγαν ότι θα είναι... σίγουρη αποτυχία!». *iefimerida.gr*. Ανακτήθηκε στις 21 Μαρτίου 2024.

Εξωτερικοί σύνδεσμοι
--------------------

Θάνος Μικρούτσικος: Ο θρυλικός δίσκος Σταυρός του Νότου άφησε ιστορία | YouTube